ยอดส่งพัสดุย่านข้าวสารวูบ50%
ไปรษณีย์ชี้ยอดส่งพัสดุย่านข้าวสารวูบ 50% แจงเปิดให้บริการตามปกติบิเวณพื้นที่ชุมนุม
16 มี.ค. 2553

ไปรษณีย์ชี้ยอดส่งพัสดุย่านข้าวสารวูบ 50% แจงเปิดให้บริการตามปกติบิเวณพื้นที่ชุมนุม 
 นายธงชัย กิจบำรุงศิลป์ หัวหน้าที่ทำการไปรษณีย์ราชดำเนินบริษัท ไปรษณีย์ไทย เปิดเผยว่า ปริมาณไปรษณียภัณฑ์โดยเฉพาะพัสดุต่างประเทศที่รับฝากจากลูกค้านักท่องเที่ยวต่างชาติในย่านถนนข้าวสาร มีจำนวนลดลงกว่าครึ่งจากเดิมที่มีเฉลี่ย 4 หมื่นชิ้นต่อวันสำหรับวันปกติ และ 2-3 หมื่นชิ้นสำหรับวันหยุด ซึ่งเป็นผลกระทบมาจากการชุมนุมของกลุ่มคนเสื้อแดง
 นอกจากนี้ ยังไม่สามารถนำจ่ายไปรษณียภัณฑ์ที่มีหลักฐาน เช่น ไปรษณีย์ลงทะเบียน  ไปรษณีย์ด่วนพิเศษ และพัสดุ ตั้งแต่ช่วงวันที่ 12 มี.ค.ที่ผ่านมา  เนื่องจากผู้ที่อาศัยบริเวณที่มีการชุมนุมปิดบ้าน ซึ่งทางไปรษณีย์นำจ่ายซ้ำอีก 3 วัน หากยังไม่มีผู้รับอีกให้ติดต่อที่ทำการไปรษณีย์โดยตรง
ทั้งนี้  ที่ทำการไปรษณีย์สาขาและการนำจ่ายในพื้นที่ที่มีการชุมนุมยังคงเปิดให้บริการตามปกติ  ยกเว้นบริเวณชุมนุมที่มีสถานการณ์ไม่ปลอดภัย สามารถระงับการนำจ่ายชั่วคราวได้ รวมถึงการปิดที่ทำการกรณีเกิดเหตุการณ์ไม่สงบ ขึ้นอยู่กับดุลยพินิจของหัวหน้าที่ทำการไปรษณีย์นั้น ๆ และให้รายงานหน่วยต้นสังกัดอนุญาตเป็นกรณีพิเศษ
สำหรับพื้นที่เขตจ่ายในความรับผิดชอบของ ปณ.ราชดำเนิน ปัจจุบันครอบคลุมอาณาบริเวณ 4.54 ตร.กม. ของเขตพระนคร มีอาคารบ้านเรือนประมาณ 2 แสนหลังเปิดให้บริการตามปกติ จันทร์ถึงศุกร์ เวลา 8.00 – 17.00 น  และเสาร์-อาทิตย์  9.00 -15.00 น. นอกจากนี้ยังมีบริการนอกเวลาทำการแบบไม่มีวันหยุดที่เคาน์เตอร์พิเศษชั้นล่างของไปรษณีย์ ตั้งแต่ 17.00 – 22.00 น.ด้วย